<classify> RAIS wa Zanzibar na Mwenyekiti wa Baraza la Mapinduzi, Dk. Ali Mohamed Shein ametoa msamaha kwa wafungwa 19, ambao bado walikuwa wakiendelea kutumikia magereza Unguja na Pemba, ikiwa ni sehemu ya shamrashamra za sherehe za miaka 56 ya Mapinduzi ya Zanzibar.Taarifa iliyotolewa na Katibu wa Baraza la Mapinduzi na Katibu Mkuu Kiongozi, Dk Abdulhamid Yahya Mzee ilieleza jana kuwa kwa uwezo aliopewa chini ya Kifungu cha 59 cha Katiba ya Zanzibar 1984, Rais Shein ameamuru kuwa kifungo kilichobaki cha wafungwa walionufaika na msamaha huo, ambao bado wanaendelea kutumikia katika magereza ya Unguja na Pemba kuwa kipindi hicho chote kinafutwa na kwamba waachiwe huru kuanzia jana. Ilisema kuwa Zanzibar itakuwa inasherehekea miaka 56 ya Mapinduzi ya Zanzibar leo na Rais ameridhika kuwa kuna sababu za kutosha za kutumia uwezo wake huo katika sherehe hii, kuachia wafungwa hao.Walionufaika na msamaha huo kwa Unguja ni Salum Kombo Juma, Rashid Abdalla Salum, Shaame Mussa Suleiman, Rajab Juma Suleiman, Mwinyi Abdalla Rajab, Faki Ramadhan Juma, Abdalla Said Khamis, Omar Khalfan Said, Abdulbaki Abdulaziz Muhammad, Mwinyi Maulid Haji, Said Ali Seif na Abdalla Ame Khamis.Walionufaika na msamaha huo kwa upande wa Pemba ni Fauzi Abdalla Said, Is-haka Saleh Ali, Hashim Mohamed Khamis, Ussi Juma Khamis, Juma Salum Mohammed, Mohammed Khamis Ali na Maulid Abdalla Seif. Msamaha huo ambao hutolewa kila mwaka katika kipindi cha sherehe za Mapinduzi, huwahusisha wafungwa ambao ni wazee sana, wenye maradhi sugu au wenye makosa madogo, ambao wamebakiza muda mfupi wa kutumikia kifungo sambamba na kuonesha nidhamu nzuri chuoni na kujutia makosa yao.  <topic>: KITAIFA 